Jelasin soal Varicella Zoster  dalam bahasa aceh dong

Assalamu’alaikum syedara lingka nyang that mulia

Deungo lon cerita herpes zoster ngon varicella

Bahsa aceh geukheun kayap apui le ureung tuha

Di varicella caca ie geurasi nama.

Dua awaknyan nakeuh virus penyebabjih sama

virus varicella zoster nyankeuh penyebab awai mula.

Menyo varicella penyaket nyoe na bansigom donya,

Terutama keunong aneuk miet cut diyup 20 thoen usia.

Nakeuh herpes zoster le that keunoeng ureung tuha,

Jareung kena aneuk manyak atawa remaja.

Dua penyaket nyoe le that kasus dalam donya,

Peue lom di Amerika nanggroe adidaya ugoh pih na,

Di Indonesia dan di aceh data hanjeut tapeucaya.

Menyo na 5 ribee jipeugah le peumerintah cit lima saja.

Nyan tujuan peudeuh embong ka berhasil bak usaha,

Jaga wibawa profil kesehatan tanyoe rekayasa saja.

Nyang na reugoe cit lam naggroe rakyat jeulata.

Peng nanggroe na, kesehatan ureung hana sempurna.

Jinoe tawoe cerita tanyoe awai mula.

Virus zoster varicella tamong lam tuboh rot udara,

Watee tameunafah hirup leupah teujampu ie babah penderita.

Teuma jitamong dalam hidoeng bak mukosa.

Nyoe keuh geukheun droplet infection le awak amerika.

Atawa teupeh nibak kulet nyang ka saket bisa saja.

Teuma leuh nyan virus nyoe dipeule droe geukheun replika

Dalam kelenjar getah bening jinoe kajih mat kuasa.

Lheuh nyan jitamong dalam darah hingga sampoe troek u hate dengon limpa.

Oh ka rame jinoe awaknyan peugot preman peudeh wibawa,

Peue lom system imun dalam tuboh abeh runtoh tan le meuguna.

Perlee watee usaha nyoe 14-16 uroe nibak masa,

Jinoe ka watee virus zoster varicella mat nahkoda,

troek bak syaraf nibak kulet kadeuh gejala.

Na cit ladom awai mula phon seu um badan nafsu makan hana,

Saket ulee, badan seu i, mual-mual kadang pih na.

Teuma kadeuh bercak mirah nibak kulet meubah warna,

Kadang gatai ban saboh badan menyo varicella.

Teuma oh lheh nyan jeut kajinoe geukheun papula,

Bercak rayeuk laju dalam meu ie ngen dasar mirah eritematosa.

Kheun ureung tuha geulembong ie atawa vesikula geurasi nama.

Nyoe keuh ciri jinoe lon bi na umpama,

Lesi kulet get that lipeh lagee ie eumbon di ateuh on lagak leupah na.

Ji noe ie eumbon kajipeutoe le sel radang ka meucuca,

Warnajih pih luntur hana le jerneh nanoh jipeuna.

Di kayap apui nakeuh dijih laen carita.

Gejala phon seu um asoe, badan leumoh, saket bak kulet leubeh teurasa.

Kadeuh geulembong ie nibak kulet siblah badan saja,

maken meumoh keunong saraf kulet teurasa saket leupah that na.

Bercak nibak kulet laju meu ie geulembong puteh ka meubareh mirah wareuna.

Teuma menyo ka 3-4 uroe luka ka tho terbentuk krusta.

Kadang puleh hana parot rahmat Po Ta’ala.

Cit awai ngen dudoe bak tuhan sidroe talakee doa,

Beu mangat asoe jeut taibadah mudah useuha.

Ka jeut et noe ceritanyoe peunutoh haba.

Meu’ah syedara menyo na salah bak lon peutroh berita.

Maklum di lon manteng jinoe lam sikula.

Neulakee doa beumeutamah ilmee keu bangsa Aceh na meuguna.

Assalamu’alaikum laen watee tajeup kupi teuma.